Nafarroako Parlamentuko Mahaiak, 2019ko otsailaren 25ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Izquierda-Ezkerrako foru parlamentarien elkarteak aurkezturiko mozioa, zeinaren bidez Espainiako Gobernua premiatzen baita hurrengo hauteskunde orokorrak baino lehen hitzar dezan Trafikoko eta Bide Segurtasuneko transferentziaren eskualdaketa.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko otsailaren 25ean

Lehendakaria: Ainhoa Aznárez Igarza

MOZIOAREN TESTUA

José Miguel Nuin Morenok, Izquierda-Ezkerrako foru parlamentarien elkartearen eledunak, Legebiltzarreko Erregelamenduan ezarritakoaren babesean, honako mozio hau aurkezten du, heldu den otsailaren 28ko Osoko Bilkuran eztabaidatu eta bozka dadin:

Iragan urriaren 28an, Trafikoko eta Bide Segurtasuneko eskumena Nafarroari eskualdatzea hitzartu zuten Nafarroako Gobernuko lehendakari Uxue Barkosek eta Espainiako Gobernuko lehendakariak, eskumena Foruzaingoak ez beste inork bete dezan.

Trafikoko eta Bide Segurtasuneko eskumenaren eskualdaketa eta eskualdaketaren egutegia heldu den apirilaren 28ko hauteskunde orokorrak baino lehen hitzartu beharko lirateke Transferentzien Batzordean.

Hori dela-eta, honako erabaki proposamen hau aurkeztu dugu:

Nafarroako Parlamentuak Espainiako Gobernua premiatzen du Trafikoko eta Bide Segurtasuneko eskumenaren eskualdaketa eta eskualdaketaren egutegia heldu den apirilaren 28ko hauteskunde orokorrak baino lehen hitzar daitezen Transferentzien Batzordean.

Iruñean, 2019ko otsailaren 21ean.

Eleduna: José Miguel Nuin Moreno